मेरा दोनों फिल्मों में काम करने का अनुभव अद्भुत था. निर्णय बहुत जल्दी लिया गया. ‘हीरोपंती’ के दौरान मैं जिस दिन औडिशन के लिए गई उसी दिन फिल्म साइन की. यहां भी निर्देशक रोहित शेट्टी के यहां से फोन आया. मैं उन के औफिस गई. स्क्रिप्ट सुनने के बाद ही मुझे कहानी अच्छी लगी, तो मैं ने हां कह दी और फिर अगले ही दिन से शूटिंग शुरू हो गई. यह बहुत जल्दी हुआ. मुझे कुछ सोचने का मौका ही नहीं मिला. लेकिन जो भी हो रहा था वह सही हो रहा था. साजिद मुझे बच्चे की तरह ट्रीट करते हैं. उन के और मेरे बीच कोई फौर्मैलिटी नहीं. उन्होंने जब ‘दिलवाले’ की बात सुनी तो खुद ही बधाई दे डाली. अपने कैरियर की दूसरी ही फिल्म में इतने बड़े सितारों के साथ काम करना मेरे लिए गर्व की बात थी.